**ΝΕΟΕΛΛΗΝΙΚΗ ΛΟΓΟΤΕΧΝΙΑ Α ΛΥΚΕΙΟΥ:ΠΑΡΑΔΟΣΗ ΚΑΙ ΜΟΝΤΕΡΝΙΣΜΟΣ ΣΤΗ ΝΕΟΕΛΛΗΝΙΚΗ ΠΟΙΗΣΗ**

**ΕΠΤΑΝΗΣΙΑΚΗ ΣΧΟΛΗ**

**ΔΙΟΝΥΣΙΟΣ ΣΟΛΩΜΟΣ**

**ΕΛΕΥΘΕΡΟΙ ΠΟΛΙΟΡΚΗΜΕΝΟΙ**

**Σχεδίασμα Γ’- απόσπασμα 6**

**Ο Πειρασμός**

**Έστησ’ ο Έρωτας χορό με τον ξανθόν Απρίλη,**

Κι η φύσις ηύρε την καλή και τη γλυκιά της ώρα,

Και μες στη σκιά που φούντωσε και κλει δροσιές και μόσχους

Ανάκουστος κιλαϊδισμός και λιποθυμισμένος.

Νερά καθάρια και γλυκά, νερά χαριτωμένα,

Χύνονται μες στην άβυσσο τη μόσχοβολισμένη,

Και παίρνουνε το μόσχο της, κι αφήνουν τη δροσιά τους,

Κι ούλα στον ήλιο δείχνοντας τα πλούτια της πηγής τους,

Τρέχουν εδώ, τρέχουν εκεί, και κάνουν σαν αηδόνια.

Έξ’ αναβρύζει κι η ζωή σ’ γη, σ’ ουρανό, σε κύμα.

Αλλά στης λίμνης το νερό, π’ ακίνητο ‘ναι κι άσπρο,

Aκίνητ’ όπου κι αν ιδείς, και κάτασπρ’ ως τον πάτο,

Mε μικρόν ίσκιον άγνωρον έπαιξ’ η πεταλούδα,

Που ‘χ’ ευωδίσει τς ύπνους της μέσα στον άγριο κρίνο.

Αλαφροΐσκιωτε καλέ, για πες απόψε τι ‘δες·

Νύχτα γιομάτη θαύματα, νύχτα σπαρμένη μάγια!

Χωρίς ποσώς γης, ουρανός και θάλασσα να πνένε,

Ουδ’ όσο κάν’ η μέλισσα κοντά στο λουλουδάκι,

Γύρου σε κάτι ατάραχο π’ ασπρίζει μες στη λίμνη,

Μονάχο ανακατώθηκε το στρογγυλό φεγγάρι,

Κι όμορφη βγαίνει κορασιάντυμένη με το φως του.

**ΕΡΩΤΗΣΕΙΣ :**

1. Ποια στοιχεία της φύσης προβάλλονται στο κείμενο και με ποια εκφραστικά μέσα (μεταφορές, παρομοιώσεις, προσωποποιήσεις, εικόνες κ.ά.) τα παρουσιάζει ο ποιητής;
2. Να σχολιάσετε από μετρική άποψη τον 1οστίχο του κειμένου.
3. Λαμβάνοντας υπόψη το ιστορικό πλαίσιο του ποιήματος, μπορείτε να ερμηνεύσετε τον τίτλο του αποσπάσματος 6;
4. H ποίηση του Σολωμού συνδέεται με το λογοτεχνικό κίνημα του ρομαντισμού. Αφού μελετήσετε στο βοηθητικό υλικό τα γνωρίσματα του κινήματος ,να εντοπίσετε σημεία στο απόσπασμα 6 που επιβεβαιώνουν τη σχέση του με τον ρομαντισμό.
5. Αφού μελετήσετε τα παρακάτω παράλληλα κείμενα να περιγράψετε τη γυναικεία μορφή που αναδεικνύεται μέσα από αυτά.

**Ο Κρητικός - απόσπασμα**

Ἀκόμη έβάστουνε ἡ βροντή...
Κι ἡ θάλασσα, ποὺ σκίρτησε σὰν τὸ χοχλὸ ποὺ βράζει,
ἡσύχασε καὶ ἔγινε ὅλο ἡσυχία καὶ πάστρα,
σὰν περιβόλι εὐώδησε κι ἐδέχτηκε ὅλα τ᾿ ἄστρα·
κάτι κρυφὸ μυστήριο ἐστένεψε τὴ φύση
κάθε ὀμορφιὰ νὰ στολιστεῖ καὶ τὸ θυμὸ ν᾿ ἀφήσει.
Δὲν εἶν᾿ πνοὴ στὸν οὐρανό, στὴ θάλασσα, φυσώντας
οὔτε ὅσο κάνει στὸν ἀνθὸ ἡ μέλισσα περνώντας,
ὅμως κοντὰ στὴν κορασιά, ποὺ μ᾿ ἔσφιξε κι ἐχάρη,
ἐσειόνταν τ᾿ ὁλοστρόγγυλο καὶ λαγαρὸ φεγγάρι·
καὶ ξετυλίζει ὀγλήγορα κάτι ποὺ ἐκεῖθε βγαίνει,
κι ὀμπρός μου ἰδοὺ ποὺ βρέθηκε μία φεγγαροντυμένη.
Ἔτρεμε τὸ δροσάτο φῶς στὴ θεϊκιὰ θωριά της,
στὰ μάτια της τὰ ὁλόμαυρα καὶ στὰ χρυσὰ μαλλιά της.

**Ο Λάμπρος - απόσπασμα**Στην κορυφή της θάλασσας πατώντας
Στέκει, και δε συγχύζει τα νερά της,
Που στα βάθη τους μέσα ολόστρωτα όντας
Δεν έδειχναν το θείο ανάστημά της.
Δίχως αύρα να πνέη, φεγγοβολώντας
Η αναλαμπή του φεγγαριού κοντά της
Συχνότρεμε, σα νάχε επιθυμήσει
Τα ποδάρια τα θεία να της φιλήση.

**ΜΑΚΡΥΓΙΑΝΝΗ ΝΙΚΟΛΕΤΑ**

***ΒΟΗΘΗΤΙΚΟ ΥΛΙΚΟ***

***Ελεύθεροι Πολιορκημένοι***

**Ο*ι* Ελεύθεροι Πολιορκημένοι *είναι από τα κορυφαία έργα του Σολωμού και της νεοελληνικής ποίησης γενικότερα.*** *Μπορούμε επίσης να πούμε ότι είναι το έργο ζωής του Σολωμού, αφού, όπως φαίνεται, τον απασχόλησε σε όλη τη διάρκεια της ώριμης ποιητικής του περιόδου.*

***Θέμα του είναι ο ηρωικός αγώνας των Μεσολογγιτών κατά τη δεύτερη πολιορκία του Μεσολογγίου (1825-1826) ως την απεγνωσμένη έξοδο, την παραμονή των Βαΐων****. Ο ποιητής* ***ξεκινώντας από το συγκεκριμένο ιστορικό γεγονός ανάγεται στον αγώνα του ανθρώπου για την ηθική, την εσωτερική του ελευθερία****. Το έργο όμως ποτέ δεν ολοκληρώθηκε και έφτασε σ' εμάς σε χειρόγραφα «αποσπάσματα» συγκροτημένα σε τρία* [*Σχεδιάσματα*](http://ebooks.edu.gr/modules/ebook/show.php/DSGL-A111/262/1916%2C6363/) *που το καθένα τους αντιπροσωπεύει όχι μονάχα διαφορετικό στάδιο επεξεργασίας αλλά και διαφορετική ποιητική αντίληψη.*

Βασικό κείμενο για την κατανόηση του σολωμικού έργου είναι τα Προλεγόμενα του [*Ιάκωβου Πολυλά*](http://el.wikipedia.org/wiki/%CE%99%CE%AC%CE%BA%CF%89%CE%B2%CE%BF%CF%82_%CE%A0%CE%BF%CE%BB%CF%85%CE%BB%CE%AC%CF%82) (στην έκδοση των [Ευρισκομένων](http://anemi.lib.uoc.gr/php/pdf_pager.php?rec=/metadata/f/e/d/metadata-70-0000200.tkl&do=147494.pdf&pageno=1&pagestart=1&width=334&height=576&maxpage=525&lang=en)). Μιλώντας ειδικά για τους Ελεύθερους Πολιορκημένους ο Πολυλάς λέει ότι **η ηθική ελευθερία είναι το πιο οχυρό καταφύγιο της ανθρώπινης ψυχής που πολιορκείται από τη φυσική βία. Ο άνθρωπος που συνειδητοποιεί την αυτονομία του απέναντι στις φυσικές δυνάμεις οδηγείται στη δράση και από τη σύγκρουση αυτή γεννιούνται οι υψηλές πράξεις. Στο ποίημα έπρεπε να φανεί ακέραιος ο άνθρωπος· το ύψος της ψυχής του και συνάμα τα φυσικά αισθήματα (έρωτας, μητρική αγάπη, ενθουσιασμός της δόξας, φιλοζωία, έρωτας προς τα κάλλη της φύσης) σε όλη τους τη σφοδρότητα, την ώρα που τα σκεπάζει η σκιά του θανάτου.**

**ΡΟΜΑΝΤΙΣΜΟΣ**

Το κίνημα του ρομαντισμού επηρέασε πολλές τέχνες και κυριάρχησε στην ευρωπαϊκή

λογοτεχνία από τα τέλη του 18ου αιώνα μέχρι τα μέσα του 19ου αιώνα.

**Βασικά χαρακτηριστικά**

* Ο ρομαντισμός προβάλλει το **συναίσθημα, την ελευθερία και τη φαντασία.**
* Στα ρομαντικά ποιήματα υπάρχει το **παράδοξο, το μυστηριώδες, το υπερφυσικό στοιχείο και το**

**όνειρο.**

* Εκφράζονται τα **προσωπικά συναισθήματα του ποιητή και του ήρωα**: η μελαγχολία, η

απαισιοδοξία, η θλίψη για μοιραίους και ανεκπλήρωτους έρωτες ή η νοσταλγία για το παρελθόν.

* **Θέματα**: θεός, περιπέτεια, έρωτας (καταδικασμένος), ηρωισμός, αγώνες των λαών για

 ελευθερία, φύση, θρύλοι και παραδόσεις λαών.

* **Σκηνικά**: νυχτερινά φεγγαρόλουστα τοπία, ερείπια, τάφοι, αρχαιολογικοί χώροι, άνεμος, ομίχλη,

θάλασσα, σκιερά δάση, μακάβριες εικόνες θανάτου.

* **Μορφή**: πλούσιο λεξιλόγιο, πολλές εικόνες και εκφραστικά μέσα.

 **Επτανησιακή Σχολή**:

Η ποίησή της χαρακτηρίζεται από την αγάπη για

* **την πατρίδα,**
* **τη θρησκεία**
* **τη φύση**
* **τη γυναίκα**
* **τον έρωτα**
* **τη δημοτική γλώσσα**

Κυριότεροι εκπρόσωποι: Διονύσιος Σολωμός, Ανδρέας Κάλβος, Αριστοτέλης Βαλαωρίτης,

Γεράσιμος Μαρκοράς, Λορέντζος Μαβίλης.